جنوبی آمریکا اؤلکه‌سی مکزیک دونن آخشام بیر داها زلز‌له ایله سیلکه‌لندی.
7.1  بؤیوکلوگون‌دکی زلز‌له‌ده گلن بیلگیلره گؤره 248 جان ایتکی‌سی وار.
یئرین 43 کیلومتر آلتیندا باش وئرن زلز‌له‌نین مرکزی، باشکند مکزیکو سیتی‌یه 123 کیلومتر مسافه‌دکی پوبلا شهری کیمی آچیقلانیب.
میللی سیویل ساوونما آژانسین‌دان بیلدیریب‌لر کی مکزیکو شهرینده اونلارلا بینانین داغینتییا دؤنوشدوغونه دقت چکیلدی.
میللی سیویل ساوونما رئیسی لویس فلیپ پونت، توییتر حسابین‌دان ائتدیغی پایلاشیمدا، باشکنده 117، مورئلوس ایالتینده 72، پوبلادا 43، مکزیکو ایالتینده 12، گوئرئرو ایالتینده 3 و اواخاجا ایالتینده ده بیر نفرین اؤلدوغونو ایفاده ائتدی.
دولت باشقانی انریگه پنیا نیتو، مکزیکونون جنوبوندا بیر ایبتیدای مکتبین داغیلدیغینی و داغینتی‌لاردان ایندییه قدر 25 اؤیرنجی‌نین جسدی الده ائدیلدیگینی آچیقلاییب.
آراما قورتارما قروپ‌لاری، 38 نفرین داغینتی آلتیندا قالدیغی مکتبده فعالیتینی داوام ائتدیریر.
پنیا نیتو، تلویزیون‌دان وئردیگی آچیقلامادا، زلز‌له‌دن اذیت چکن بؤلگه‌لرده فوق ا‌لعاده وضعیت اعلان ائدیلدیگینی و ایشلره دستک وئرمه‌سی اوچون کؤمک بیرلیکلری گؤندریلدیگینی بیلدیریب.
اؤلکه‌نین جنوب آچیقلاریندا8 سپتیامبردا میدانا گلن زلز‌له‌ده ایسه 98کیشی جان وئرمیشدی.
دوننکی زلز‌له، 19 سپتیامبر 1985ده مکزیک‌ده باش وئرن 8.1 بؤیوکلوگون‌دکی زلز‌له‌نین ایلدؤنومونده باش وئریب.
بو فلاکت‌ده6 مین ایله 12 مین آراسیندا اینسان اؤلموشدو.
